text: Ubehagelig voldssag: Voldsmand gik derfra, som om intet var hændt
  21 januar 2017 kl. 10.21
  En 51-årig mand blev i nat slået ned bagfra. Han husker ikke selv overfaldet. 
  En tur ned af Kirkegade i Vejle udviklede sig i en ubehagelig retning for en 51-årig mand klokken 02.30 natten til lørdag.
  Her kom en anden mand i en rød skjorte og med mørke bukser gående bag ham, hvorefter manden slog den 51-årige i baghovedet, så den 51-årige faldt om.
  - Der har ikke været nogen forudgående kontakt. Efter gerningsmanden har slået den 51-årige ned, så går han bare derfra i normalt tempo, som om intet var hændt, og den 51-årige kan ikke selv huske overfaldet, fortæller Kent Midtgaard Hansen, vagtchef ved Sydøstjyllands Politi, til TV SYD.
  Oplysningerne om sagen baserer sig derfor på vidner til overfaldet, oplyser politiet.
  - Alle overfald er ubehagelige, men det her er en af de mere ubehagelige slags, konstaterer vagtchefen.
  Gerningsmanden beskrives som ca. 170 cm. høj og med lyst hår.
  